text: Borgere til kamp for træerne
  11 maj 2013 kl. 16.05
  Syv borgere fra Haderslev er så glade for træer, at de har udarbejdet en træpolitik for kommunen - helt frivilligt.
  Under blodbøgen befinder Flemming Nissen sig bedst. Han er formand for Trægruppen i Haderslev. Flemming Nissen og gruppens øvrige seks medlemmer elsker træer så meget, at de har lavet en decideret træpolitik til Haderslev kommune.
  - Jeg er en nørd, og jeg elsker træer. Træerne er vigtige for os og vores fremtid, og derfor er det vigtigt med en træpolitik, siger Flemming Nissen.
  Kan blive vedtaget
  I træpolitikken står der, at træernes vækst og sundhedstilstand skal kontrolleres løbende, træerne skal sikres mod vinterens vejsalt, og gamle og markante træer må kun fældes, hvis der er fare for, at de vælter i stormvejr.
  Trægruppen håber, at politikerne vil tage deres forslag til en sundere træmiljø med, når de skal udarbejde en træpolitik selv.
  - Det er godt, at borgerne engagerer sig, og vi vil helt sikkert se på forslaget, når vi skal udvikle kommunens træpolitik, siger H.P. Geil (V), teknikudvalgsformand i Haderslev kommune.
  